**Tunuliaqutaasoq pillugu allakkiaq**

**Aalisarnermik inuussutissarsiornermi suliffeqarneq aningaasaqarnerlu pillugit paasissutissat attuumassuteqartut**   
**Hilmar Ogmundsson**

**Allakkiaq aalisarnermik inuussutissarsiuteqarnermi paasissutissanik soqutiginaatilinnik nalunaarusiaagallartoq.**

1. **Aalisakkat isumalluutaapput inuiaqatigiinnit pigineqartoq aamma iluaqutigineqarneranit paasissutissat nunami soqutiginaateqartuupput**

Kalaallit Nunaata imartaani aalisakkat inuiaqatigiit tamarmik pigisarivaat. Aalisarneq pillugu inatsimmi taassumalu malitsigisaani inatsisini tunngaveqartumik ingerlatseriaatsit assigiinngitsut aqqutigalugit aalisarnermik inuussutissarsiuteqartunut pisuussutit atugassanngortinneqarput.

Taamaattumik aalisakkanik iluanaarutit avinneqartariaqarput, siullertut aalisartut umiarsuaatileqatigiiffiillu pissarsisariaqarput aappaattullu inuiaqatigiit naapertuuttumik akileraarnikkut aamma pissarsiaqartariaqarlutik.

Aalisarneq nunatsinni inuussutissarsiutini pingaarnerpaajuvoq. Taamaattumik aalisakkanik ingerlatseriaaseq inuiaqatigiit iluanni inissisimanermut sunniuteqartorujussuusarpoq. Politikikkut siunissaq pillugu aalajangersakkat soorunami sunniuteqarujussuartussaapput.

Aalisarnermik inuussutissarsiutip isumalluutinit iluanaarutitigut akitsuutiniit akileraarutiniillu qaffasissumik pisortanut iluanaaruteqartitsinermut ingerlaannarnissaanut pingaaruteqarpoq aalisarnermik nakkutiginninnerup aalisarnermik imminut akilersinnaasumik killiliussanik pilersitsinera aamma siunissami ungasinnerusumi uumassuseqarnikkut aningaasarsiornikkullu piujuartitsisuusoq.

Tamanna aalisartunut, umiarsuaatilinnut, aalisarnermik inuussutissarsiummi atorfeqartunut inuiaqatigiinnullu tamanut iluaqutaasumik qaffasissunik isumalluutinit iluanaaruteqartitsinermik qulakkeerinnissaaq. Pisuussutinut akitsuutit agguarneqartarneri eqqarsaatigalugit tamakku akileraartarnissamut maleruagassat (pisuussutinut erniatigut akitsuutit, suliffeqarfiit akileraarutigisartagaat, isertitanut akileraarutit) aqqutigalugit aalajangersarneqartarput, tassungali tunngatillugu pingaaruteqarpoq erseqqissassallugu pisuussutinut akitsuutit akileraarutinut allanut equngalersitsisarmata.

**Oqaasertaliussat 1 Isumalluutinit iluanaarutit pillugit**

Pisuussutinit iluanaarutit inuussutissarsiutit allat sutigut iluanaaruteqarsinnaanerannut naleqqiullugu aalisakkatigut pisuussutinik iluaquteqarnermi nalinginnaasoq qaangerlugu iluanaarutitut allaaserineqarsinnaapput. Tassa imaappoq pisanut aningaasartuutit, aningaasaliineq naammaginartumillu piginnittumut iluanaaruteqartitsinermik matussuseereernermi aalisarneq qanoq annertutigisumik sinneqartoornersoq.

Aalisarneq pillugu inuiaqatigiinnut akilersinnaassusermik misissueqqissaarnerup suliarinerani akuttunngitsumik sapinngisamik annertunerpaamik isumalluutinit iluanaaruteqarnissap anguneqarnissaa sammineqartarpoq. Misissueqqissaarnerni taakkunani isumalluutinit iluanaarutit suliffeqarfiit, inuit inuiaqatigiillu akornanni qanoq agguarneqartarneri pillugu apeqqut qaqutigoortumik ilanngunneqartarpoq.

Isumalluutinit iluanaarutit annertussusaannut annertuumik apeqqutaasarput aalisarnermik killilersueriaatsit, aalisarnermik nakkutiginninnerit atorneqartut aamma aalisarnermi aaqqissugaaneq.

Akit pitsaanerpaat anguneqarnissaannut kiisalu suliffeqarfimmik ingerlatsinermi misilittagaqarneq aamma isumalluutinit iluanaarutit sapinngisamik qaffasinnerpaat anguniarlugit attaveqarnissaq niuerfinnilu pissutsinik ilisimasaqarnissaq pisariaqarpoq. Pikkorissumik aqutsineq taamaalilluni pisuussutinit iluanaarutit suli qaffaqqinnissaannut iluaqutaasinnaavoq. Assersuutigalugu aalisariummi anginerusumi aningaasaliinissaq annaasaqarfiusinnaallunilu annertuunillu aningaasaliiffiusussaalluni. Aalisarnermik inuussutissarsiut ingerlalluartoq qulakkeerniarlugu ingerlatsinermi piginnaasaqarluartumik aqutsisoqarnissaa sulisullu ilinniarluarsimasut pisariaqartinneqarput, tassunga ilanngullugit aqumiut inuttallu ilinniarluarsimasut.

Pisuni tamani sinneqartoornissamut isumalluutinillu iluanaaruteqarnissamut periarfissamut apeqqutaapput malittarisassatigut aaqqissuussinerit ingerlatsinerlu.

**Aalisarneq pillugu paasissutissat pitsaasut aqutseriaatsimut aamma ilisimasaqarnermut toqqammavittut**

Aalisakkanik isumalluutinik atuinerup ersarissumik paasineqarsinnaanera pingaaruteqarluinnartuuvortaaq, allannguutissallu suugaluartulluunniit paasisimasaqarluarnermik tunngaveqartittarnissaat pisariaqarpoq. Taamaasiornissamut paasissutissanik tamanik tatiginartunillu pissarsisinnaaneq pisariaqarpoq paasissutissallu ilaat piffissamut pineqartumut pisoqalisimanngitsut pisariaqarput.

Tunngaviusumik iluaqutaasumik imatut immikkoortitsisoqarsinnaavoq:

* paasissutissat aqutsinissamut siunertallit aamma
* paasissutissat tamanit, taamaalilluni inuiaqatigiinniit pissarsiarineqarsinnaasut.

1. **Nunatta aningaasaqarneranut aalisarnerup tunniuttagai**

Aalisakkanik aamma aalisakkanit tunisassianik avammut niuerneq tassaavoq nunanut allanut nioqqutissanik avammut niuernera aqqutigalugu isertitat pingaarnerpaat. Nioqqutissianik nunanut allanut nioqquteqarnikkut inuussutissarsiortut aalisakkanik nioqqutissiat 2017-imi nunanut allanut tunisaat 5,1 mia. koruuninik naleqarput, taakku nunatta avammut nioqqutigisartagaasa 91 %-iisa missaaniipput. [[1]](#footnote-1) Avammut nioqqutini pingaarnerpaajupput raajat, qalerallit aamma saarulliit.

Aalisarnermik inuussutissarsiuteqarneq sumiiffinni ataasiakkaani suliffeqarfinnut sunniuteqartarpoq, nioqquteqartunit allanit pisisarnertigut, aamma aalisartut aalisakkerivinnilu sulisartut isertitatik pisiassanut allanut atortaraangatigit. Missingersorneqarsimavoq nunatsinni aningaasarsiornerup ataatsimoortumik qaffakkiartorneranut 23 % missaa 2017-imi aalisarnermik inuussutissarsiornermeersuussasoq. Ataatsimoortumik aningaasarsiornerup qaffakkiartornera nunap tamarmi nioqqutissiaasa ataatsimoortumik nalinginut BNP-mut assersuunneqarsinnaavoq. Oqaatigineqassaarli Naatsorsueqqissaartarfiup eqqortumik naatsorsorsinnaasimanngimmagu aalisarnerup qaffakkiartornermut tunniuttagaata nalerpiaa. Toqqaannartumik naleqassutsimut tunniussuinermi saniatigut aalisarneq aamma toqqaannanngitsumik inuiaqatigiinni allatigut aningaasarsiornermut sunniuteqartarpoq. Eqqoriarneqarpoq aalisarnermit inuussutissarsiuteqarnerup BNP-mut tunniuttagaa, saniatigut sunniutaasartut tamaasa ilanngullugit, 23-30 % missaanissaasoq.

Nunatsinni aalisarnermik inuussutissarsiornermi ataatsimoortumik aningaasaqarnera, namminersorlutik aalisarnermik inuussutissarsiortut ilanngullugit, takussutissiaq 1-imi takuneqarsinnaapput.

Takussutissiaq 1: Nunatsinni aalisarnermik inuussutissarsiornermi aningaasaqarneq tamarmiusoq.

*Paasissutissat: Naatsorsueqqissaartarfik, naatsorsuutinit kisitsisit paasissutissat, ukiumi akit. Paasissutissat nutaanerpaat ukioq 2017 pissarsiarineqarsinnaapput.*

*Nalunaarsugaq: Naatsorsuutinit paasissutissat aktianik ingerlatseqatigiiffinnuinnaq, piginneqatigiilluni ingerlatseqatigiiffinnut aamma taakku nunani allani immikkoortoqarfiinnaannut atorpoq. Naatsorsuutini tamakkiisumik kaaviiaartitat patajaatsuunngitsut. Inuussutissarsiortut namminersortut, assersuutigalugu umiatsiaararsortut takussutissiami naatsorsuinermut ilaanngillat.*

Inuussutissarsiornerup naatsorsuutitigut aningaasaqarnera aalisarnermut aamma suliffissuaqarnermut immikkoortinneqarsinnaanngilaq, suliffiit ilaasa naatsorsuutitik akuleriisillugit ingerlammatigit.

Nunatsinni aalisarnermik inuussutissarsiuteqarnermik ingerlatsinermit inernerit tamarmiusut (EBIT) 2009-2017-imi amerleriarujussuarsimapput. Aalisarnermik inuussutissarsiuteqarneq ataatsimoortumik isigalugu ukioq 2009 amigartoorfiuvoq. Piffissami 2010-2017-imi aalisarnermik inuussutissarsiuteqartut imminut akilersinnaassutsimi annertuumik qaffariaateqarnermik misigisaqarput, ukioq 2009-mi amigartoorutit 2016-imi 800 mio. kr. missaannik sinneqartoorutinut qaffariarlutik. Naak 2017 sinneqartoorutit 600 mio. kr.-inut appariaraluartut, oqaluttuarisaanermi suli qaffasissorujussuupput. Aalisarnermik inuussutissarsiornermut ataatsimoortumik pitsanngoriarnerata peqqutiginerpaavaa avataasiorluni raajarniarnerup aamma qaleralinniarnerup akigissaartinneqarneri, nioqqutissiat taakku avammut tunineqartarnerminni oqaluttuarisaanermi qaffasissorujussuarmik akilersorneqartarmata.

Aalisarnermik inuussutissarsiuteqarnermi tamarmiusuni akissarsiaritinneqartartut ukiuni 2009-2017 malunnartumik amerlisimapput. 2016-imi akissarsiat tamarmiusut katinnerat 1,7 mia. kr.-it missaanniipput. tassa 2009-mut sanilliullugu akissarsiat marloriaatingajaat.

Namminersorlutik inuussutissarsiortut, umiatsiaararsorlutik aalisartuunerusut, katillugit aningaasaqarnerat, aalisartut Akileraartarnermut ukiumoortumik nalunaarutigisartagaanneersut, takussutissiaq 2-mi takuneqarsinnaavoq.

Takussutissiaq 2: Namminersorlutik aalisarnermik inuussutissarsiuteqartut aningaasaqarnerat tamarmiusoq 2012-2017

*Paasissutissat: Akileraartarnermut aqutsisoqarfimmiit KANUAANA-millu paasissutissat atorlugit Aningaasaqarnermut Naalakkersuisoqarfiup nammineerluni naatsorsugai.*

Aalisarnermik inuussutissarsiuteqarnerup ilaa, namminersorlutik inuussutissarsiortunit ingerlanneqartoq, aamma ingerlatsinermi kaaviiaartitat inernerisa (EBIT) amerlinerannik aqqusaagaqarpoq. Aalisarnerup ilaata tamatuma sinneqartoorfiunera 2016-imi 490 mio. kr-inut qaffariarpoq, 2012-imi 250 mio. kr-it missaaniissimalluni, qaffariarneq 96 %-tiulluni. 2016-imulli naleqqiullugu 2017-imi qaffariaatit 100 mio kr. missaannik appariarput. Aalisarnerup akilersinnaassusaata ataatsimoortumik qaffariarneranut peqqutaapput tunisinermi qaleralinnut akit qaffanneri. Ingerlatsinermi angusat tamarmik aalisartup pisarmagit, taakku aalisarnermik inuussutissarsiortuni allani akissarsiatut sanilliunneqarsinnaapput.

Takussutissiani 4 aamma 5-imi aningaasat tamaasa katikkaanni aalisarnermik inuussutissarsiuteqartut tamarmiusut 2017-imi 1 mia. kr.-it missaannik sinneqartooruteqarsimapput. inuttat aalisartullu ilanngukkaanni sinneqartoorutit katillugit 2 mia. kr.-it missaanniipput.

Aalisarnerup aningaasaqarnerata ineriartornera pisortat isertittagaannut annertuumik sunniuteqartarpoq, inuit akileraartarnerisigut, iluanaarutit suliffiullu akileraartinnerisigut, aammali isumalluutinik atuinermut akitsuusiisarnertigut. Isumalluutinut akitsuutikkut, isumalluutinik ataatsimoorussanit inuiaqatigiit pissarseqataanissaat qulakkeerneqartarpoq. Imminut akilersinnaanerup qaffakkiartornera pingaartumik avataasiorluni aalisarnermi pisat annertusinerisa akillu qaffannerinik tunngaveqartumik ukiuni kingullerni isumaqarsimavoq, pisortani isumalluutinut akileraarutinit isertatigut annertusisimapput.

Isumalluutinit iluanaarutinit akitsuutinit 2018-imi iluanaarutit 426 mio. kr-iupput 2005-imi 49.000 kr-iusut. Isumalluutinut akitsuutit 2018-imi 62 %-tii raajanit akitsuusiinerneerput. Ukiuni 2014-2018-imut pisortat akitsuutinik akileraarutinillu isertittagaat 400 mio. kr sinnerlugit amerleriarsimasut takussutissiaq 3-mi takuneqarsinnaapput, qaffariaatit 45 %-tiullutik.

Takussutissiaq 3: Ukiuni 2014-2018-imut pisortat akileraarutiniit aalisarnermillu inuussutissarsiummiit isumalluutinit iluanaarutinit akitsuutiniit isertitaat.

*Paasissutissat: Akileraartarnermut aqutsisoqarfik, Naatsorsueqqissaartarfik aamma Aningaasaqarnermut Akileraartarnermullu Naalakkersuisoqarfiup naatsorsuineri. Namminersorlutik aalisarnermik inuussutissarsiortut akileraarutinik A-nik akiliutaannit iluanaarutit naatsorsorneqarneri. Inunnit akileraarutinit iluanaarutit tamarmiusut tassaapput aalisartut aalisakkerivinnilu sulisut isertitaannit akileraarutinit isertitat.*

1. **Aalisakkanit pisuussutinik iluaquteqarneq**

Nunatsinni aalisarneq malittarisassiuunneqartarpoq pisassiissutit akuersissutillu atorlugit. Piginnittunut ataasiakkaanut imaluunniit suliffinnut akuersissutit inatsisit najoqqutarlugit nalunaarutigineqartarput, allassimasarluni aalisakkat sorliit akuersissummi aalisaqqusaanersut, angallammit sumit, aamma imartami aalisarfissami sumi aalisartoqaqqusaanersoq, kiisalu aalisarnissamut piumasaqaatit allat allassimasarlutik.

Nunatsinni inuussutissarsiutigalugu aalisarneq immikkoortinneqarpoq marlunnut avataasiorluni aalisarnermut aamma sinerissap qanittuani aalisarnermut, avataasiornermik sinerissamilu aalisarnermik taaneqartartunik. Avissaartinneqarneri pisarpoq sinerissamiit 3 sømil aalisarnermut oqartussaaffiup tunngaviusumik killilernerata avataanut aamma angallatip angissusaanut – 75 BRT/120 BT qaangerlugu ataalluguluunniit angitigisunut. Angallatit anginerusut aalisarfinni sinerissamiit 3 sømilinik avasitsigisumiittuni aalisassapput, angallatillu minnerusut 3 sømilinik killeqarfiup iluani aalisarsinnaapput.

Aalisakkat pisarineqarsinnaasut tamarmik aatsaat aalisarneqarsinnaapput inuussutissarsiutigalugu aalisarnissamut akuersissummik peqaraanni. Akuersissutit tamarmik Aalisarnermut, Piniarnermut Nunalerinermullu Naalakkersuisoqarfimmit tunniunneqartarput. Akuersissutit suut atorneqartarneri takussutissiaq 1-imi takuneqarsinnaapput.

Akuersissutaasartut atorneqarnerusut assigiinngitsut marluupput:

* Piffissami killilikkami akuersissutit, ukiut ataasiakkaarlugit tunniunneqartartut, taavalu akuersissutit piffissamik killiligaanngitsumi atorsinnaasut, ukiuni arlalinni atorsinnaasut. Piffissami killilikkami akuersissutit, ukiut ataasiakkaarlugit tunniunneqartartut, taavalu akuersissutit piffissamik killiligaanngitsumi atorsinnaasut, ukiuni arlalinni atorsinnaasut. Akuersissutinut tamanut atatinneqartarput pisarisinnaasat annerpaaffissaat imaluunniit naamik.
* Akuersissutit piffissamik killiligaanngitsut, pisassallu annerpaaffigisassaannik akuersissutitaqartut, raajarniarnissamut pinngitsoorneqarsinnaanngillat.

Sinerissap qanittuani qaleralinniarnernut, Qeqertarsuup tunuani, Uummannami aamma Upernavimmi angallatit takissusii 6 meter (L.O.A.) najoqqutaralugit akuersissutit tunniunneqartarput.

* Angallatinut 6 meterinit takinerusunut akuersissutit piffissamik killilerneqarneq ajorput, pisassalli amerlanerpaaffilerneqartarlutik
* Angallatinut 6 meterinit naannerusunut akuersissutit piffissamik killiligaasarput, inummilli pisarineqarsinnaasut qummut killilerneqartaratik.

Takussutissiaq 1: Aalisakkat aamma angallatit suuneri najoqqutaralugit akuersissutaasartut.

|  |  |  |  |  |
| --- | --- | --- | --- | --- |
|  | Akuersissutit piffissamut killilikkat | | Akuersissutit piffissamut killiligaanngitsut | |
|  | Pisassat amerlanerpaaffillit | Pisassat  amerlanerpaaffeqanngitsut | Pisassat amerlanerpaaffillit | Pisassat  amerlanerpaaffeqanngitsut |
| Angallatit | Aalisakkat tamaasa raajat kisiisa pinnagit | Aalisakkat ataatsimut pisassaritinneqartut |  |  |
| 75 BRT / 120 BT aamma | Raajat |  |
| anginerusullu |  |  |  |  |
| Angallatit |  |  |  |  |
| 75 BRT / 120 BT aamma |  | Saattuat | Raajat qalerallillu |  |
| 6 meterinik takinerusut |  |  |  |  |
| Angallatit |  |  |  |  |
| 75 BRT / 120 BT aamma |  | Aalisakkat suulluunniit |  |  |
| 6 meterinit minnerusut |  |  |  |  |

TAC aamma pisassat amerlassusaat ukiumoortumik Naalakkersuisunit aalajangersarneqartarput, sinerissap qanittuani aamma avataani aalisarnermi, aalisakkat ataasiakkaat pillugit uumassusilerisut siunnersuuteqareernerisigut.

Nunatsinni aalisagartassat amerlassusilerneqartanngitsutuat tassaapput nunatsinni tamarmi sinerissap qanittuani qaleralinniarsinnaatitaaneq, aqutsisoqarfiit Qeqertarsuup tunuaniittut, Uummannaq aamma Upernavik kisiisa pinnagit. Taamatuttaaq sinerissap qanittuani aqutsisoqarfiit iluini aalisarfeqarpoq qaleralinnik killilersugaanngitsumik aalisarfigineqarsinnaasunik.

Avataasiortunut raajanik 1990-imili ataasiakkaanut pisassiissutaasarput, allanut tunineqarsinnaasut, 1996-imiillu aamma sinerissap qanittuani raajarniartartunut pisassiissutit tuniniarneqarsinnaalerput. Allanut tunineqarsinnaaneri isumaqarpoq pisassat ilaat aamma ukiumut pisassaritinneqartut nioqqutigineqarsinnaaneri. Raajartassat suliffinnut akuersissutigineqartarput, apeqqutaatinneqartanngilarlu angallatip sorliup pisarissanerai. Avataasiorluni aalisarnermi raajartassani TAC-ip 33,33 % tikillugit, sinerissallu qanittuani 15 % tikillugit, suliffiup pigisinnaavai. Nunatta kitaani raajarniarnermi sinerissap qanittuani aalisartunut TAC-ip 43 %-tia akuersissutigineqartarpoq, avataasiortunullu 57 %-tia. Tunumi raajartassat TAC-iat tamarmi avataasiortuinnarnut tunniunneqartarput.

Qeqertarsuup Tunuani, Uummannami aamma Upernavimmi aqutsivinni sinerissamut qanittumi qaleralinniarnermi angallatinut 6 meteri sinnerlugit angissusilinnut pisassiissutit niuerutigineqarsinnaassut nammineq pigisat 2012-imi eqqunneqarput. Kingunerisaanik qaleralinniarnissamut akuersissutaasartut assigiinngitsunut marlunnut avinneqarput, 6 meterimik takissusilinnut imaluunniit naannernut, naannerni killiligaanngitsunik aalisarsinnaasoqarlunilu, 6 meterimillu tannerit akuersissutaatitik tuniniarsinnaallutigit. Suliffeqarfik sinerissamut qanittumi pisassiissutinit niuerutigineqarsinnaasunit tamarmiusunit 5 pct. tikillugu annerpaamik pigisaqarsinnaavoq.

Aalisariutit niuerutigineqarsinnaasunik pisassinneqarsimasuni aalisarsinnaassusiat tulluartumik iluaqutigineqarnerat qulakkeerniarlugu aaqqissuussineq "Pisassiissutit nuunneqarsinnaaneri" atulersinneqarpoq. Aaqqissuussinermi ulloq 15. novembarimiit ukiup tulliani ukiumut pisassiissutit siumoorfigalugit pisassiissutinik ingerlatseqatigiiffik pissarsisinnaavoq. Taamatuttaaq aamma ukioq mannami pisassat ilaat ukiup tullianut nuunneqarsinnaaneri akuerineqarlutik. Pisassalli aappaagumut nuutat 30. april sioqqullugu aalisarneqareersimasussaapput. Raajarniarnermut aamma sinerissap qanittuani qaleralinniarnermi angallatinut pisassiiffiusuni pisassiissutinik nuussisinnaanermut ilaapput.

**Aalisariutit**

Aalisariutit akornini angallatit angissusaat assigiinngisitaartorujussuupput. Aalisariutit tassaapput qimussit aamma umiatsiaaqqat, kiisalu kilisaassuit nunarsuarmi annerpaat ilaat. 2018-imi angallatit suunerinut Ilanngussaq A, takussutissiaq A6-imiippoq.

Avataasiorluni sinerissamilu qanittumi raajarniarnermi piginnittut tassaanerupput suliffeqarfiit angisuut ikittuinnaat.

Umiatsiaararsortut amerlanersaat aamma sinerissap qanittuani angallatit mikinerusut tassaanerupput inunnit ataasiakkaanit pigineqartut imaluunniit aalisarnermik inuussutissarsiortunit ataatsimoorullugu ingerlanneqartut.

Inuussutissarsiutigalugu aalisariutit amerlanerpaartaat angallateeraapput, angallatinut nalunaarsuiffinni nalunaarsorsimanngitsut. Sinerissap qanittuani aalisarnermi aalisariutit ataatsimoortumik isigalugit, taakkunani angallateeqqat amerlasoorujussuupput, kisianni inuussutissarsiornermi angallatit tamakku nalunaarsorneqanngimmata, pisarisinnaasaat katillugit qanoq annertutiginersut uppernassusilimmik naatsorsorneqarsinnaanngillat. Ukiuni makkunani sinerissamut qanittumi qaleralinniarnissamut aamma saarullinniarnissamut akuersissutit amerliartuinnartut tunniunneqartarput, Takussutissiaq 4-imi takuneqarsinnaasutut. Tamatuma kinguneranik angallateeqqat aalisariuteeqqallu amerleriarput – aalisagartarineqarsinnaasunullu naleqqiullugit pisaqarsinnaassusiat aalisariuteqarnermi annertuallaalerluni (amerlavallaalerput).

Takussutissiaq 4: Sinerissap qanittuani saarullinniarnissamut aamma umiatsiaararsorluni qaleralinniarnermi akuersissutit ineriartornerat, 2013-2019.

*Paasissutissat: KANUAANA.*

*Nalunaarsugaq: Umiatsiaararsorluni qaleralinniarsinnaanermut akuersissutit tunniunneqartartut amerlassusaat tassaapput akuersissutaasartut ataatsimut katinneri aqutsisoqarfinni aamma nunatta sineriaata sinnerani.*

Aalisariutit ilarparujussui angallataapput pisoqqat, takussutissiaq 5-imi takuneqarsinnaasutut.

Takussutissiaq 5: Aalisariutit pisoqaassusiisa agguarneri (angallatit 6 meterinik takinerusut nalunaarsugaasut), oktober 2019.

*Paasissutissat: Kalaallit Nunaanni Naatsorsueqqissaartarfimmit immikkut ingerlatsineq.*

*Nalunaarsugaq: Allatigut avataasiorluni aalisariutini kilisaatit marluk aamma Kalaallit Nunaata avataani 2019-imi raajarniarput.*

2019-imi aalisariutit agguaqatigiissillugu pisoqaassusaat tassaavoq ukiut 24-it aalisariutillu affai sinnerlugit ukiunik 25-nik amerlanerusunilluunniit pisoqaassuseqarlutik. Aalisariutit ilaasa nutarterneqarnissaat taamaattumik pisariaqarpoq. Aalisarnerni ataasiakkaani aalisariutit nutaaliaanerusut pineqarput. Tamanna pingaartumik avataasiorluni raajarniarnermi atuuppoq, ilaatigut tassaasut angallatit nutaarluinnaat, ilaatigullu angallatit ukiut 17 - 19-it inorlugit pisoqaassusillit.

**TAC, pisassiissutit aamma pisarineqartartut**

Nunatsinni avataasiorluni aalisarnissamut ataatsimoortumik akuersissutaasartut nunatsinni aalisariutinut pisassiissutigineqartarput, aalisarnissamut isumaqatigiissut najoqqutaralugu EU-mut akuersissutigineqartarlutik, kiisalu Rusland, Norge aamma Savalimmiut akuersissuteqarfiusarput, nunanik taakkuninnga pisassiinissamut isumaqatigiissutit najoqqutaralugit. Takussutissiaq 2-mi takuneqarsinnaapput nunatsinni aalisakkanut pisassiissutigineqartartut pingaarnerpaat. Aammali ilanngussaq A-mut innersuussisoqarpoq.

Takussutissiaq 2: Nunatsinni aalisakkanik pisassiissutigineqartartut pingaarnerpaat, 2014-2019

|  |  |  |  |  |  |  |
| --- | --- | --- | --- | --- | --- | --- |
| Tonsit | 2014 | 2015 | 2016 | 2017 | 2018 | 2019 |
| Raajat | 80.207 | 69.661 | 80.826 | 87.206 | 97.948 | 100.833 |
| *Avataasiortut – Kitaa* | *45.262* | *39.365* | *45.715* | *49.223* | *55.517* | *57.332* |
| *Avataasiortut – Tunu* | *800* | *600* | *625* | 850 | 550 | 250 |
| *Sinerissamut qanittumi – Kitaa* | *34.145* | *29.696* | *34.486* | *37.133* | *41.881* | *43.251* |
| Qalerallit | 38.154 | 41.728 | 40.022 | 41.575 | 41.875 | 44.301 |
| *Avataasiortut – Kitaa* | *8.075* | *9.725* | *9.725* | *10.875* | *10.975* | *13.009* |
| *Avataasiortut – Tunu* | *3.685* | 3.803 | 1.797 | 2.500 | 2.700 | 2.755 |
| *Sinerissamut qanittumi – Kitaa* | *26.394* | *28.200* | *28.500* | *28.200* | *28.200* | *28.537* |
| Saarulliit | 24.745 | 38.945 | 52.275 | 52.875 | 52.775 | 43.275 |
| *Avataasiortut – Kitaa* | *-* | *5.000* | *5.000* | *5.000* | *5.000* | *-* |
| *Avataasiortut - Kitaata Kujataa Tunulu* | *6.245* | *6.445* | *11.875* | *11.375* | *11.275* | *15.475* |
| *Sinerissamut qanittumi* | *18.500* | *27.500* | *35.400* | *36.500* | *36.500* | *27.800* |
| Suluppaakkat | 6.900 | 9.700 | 6.500 | 5.525 | 5.525 | 2.974 |
| *Avataasiortut – Kitaa* | *1.000* | *1.000* | *1.000* | *1.000* | *1.000* | *1.000* |
| *Avataasiortut - Tunumia* | *5.900* | *8.700* | *5.500* | *4.525* | *4.525* | *1.974* |
| Avaleraasartuut - avataasiortut – Tunu | 100.000 | 85.000 | 85.000 | 66.365 | 66.365 | 70.411 |
| Saattuat – sinerissap qanittua – Kitaa | 2.800 | 2.800 | 2.400 | 2.900 | 3.075 | 3.075 |
| Uiluiit – sinerissap qanittua – Kitaa | 2.520 | 2.520 | 2.520 | 2.520 | 2.520 | 2.520 |
| Nipisat (suaat) – sinerissap qanit - Kitaa | Killeqanngitsumik aalisarneq | 1.500 | 1.500 | 1.500 | 1.300 | 1.300 |

*a. Tunumi suluppaagartassat 2015-imi katinnerini avannarpasissutsip 660-ip avannaani pisassat 3.500 tons ilaapput.*

*Paasissutissat: APNN.*

Aalisakkanut assigiinngitsunut pingaarnernut pisassarineqartuni pisarineqarsimasut katinneri, nunatsinni aalisariutit ataatsimoorlutik pisarisimasaat ukiuni 2014-2018-mi, suunerinut immikkoortillugit takutinneqarpoq Ilanngutaq A, takussutissiaq x-5-imi.

Nunani allani aalisarsinnaatitaaneq najoqqutaralugu Norgemi, Ruslandimi aamma Savalimmiuni avataasiutit nunatsinneersut pisassaqartinneqartarput, nunat ataasiakkaat isumaqatigiissuteqarfigisimaneri najoqqutaralugit aalisariutinut nunatsinneersunut agguaanneqartartunik. Nunanik ataasiakkaanik isumaqatigiissuteqartarnertigut Nunatta qulakkeertarpaa nunat allat imartaanni nunatsinneersut aalisarsinnaatitaanerat, taamatuttaarlu nunani allamiut aalisariutaasa nunatta imartaanni aalisarsinnaatitaasarlutik. Ilanngussaq A-mi (takussutissiaq x-4) nunani allani avataasiortunut pisassiissutit kalaallit aalisartuinut tunniunneqarsimasut pillugit takussutissiaq takuteqqinneqarpoq, 2014-2019.

**Aalisarnermut EU-mik isumaqatigiissut**

Aalisarnikkut suleqatigiinnissamik EU-mik Nunatta isumaqatigiissutaa, aalisarnermik isumaqatigiissutini pingaarnersaavoq. Europami Niueqatigiiffimmik Nunarput siullermeerluni isumaqatigiissuteqarpoq 1. februar 1985. Isumaqatigiissutip atuutsinneqarnera pisanut allattuiffiit atorlugit ingerlanneqartarpoq, ukiunilu arlalilinni ataavartumik atuutsinneqartarluni.

Nunatta imartaani EU-p aalisarsinnaatitaaneranut, Nunatta aningaasanik akilerneqarsinnaatitaanera isumaqatigiissutikkut qulakkeerneqarpoq. Taamatuttaaq Nunarput aalisakkanik nioqqutissiaminik EU-p iluani niuerfinnut akileraarusersorneqanngitsunik eqqussisinnaatitaavoq. Isumaqatigiissuttaaq nungusaataanngitsumik akisussaassusilimmillu aalisarnissap siuarsarnissaanut peqatigiilluni siuarsaaqatigiinnissamut killiliisuuvoq. EU-mut piffissami tapiliussap atuuffissaani aalisagartassiissutit missingersuutaapput, ilisimatuulli innersuussuteqarneri najoqqutaralugit ukiut tamaasa aalajangerneqartarlutik, tassa nungusaataanngitsumik aalisarnissaq qulakkeerniarlugu.

Aalisarneq pillugu tapiliussaq nutaami EU-p nunatta imartaani aalisarsinnaatitaanera aalajangersaaffigaa aamma EU-p piffissami 2016-2020-mi nunatsinnut akiliutissai. Isumaqatigiissutaasimasoq 2013-2015-imut atuuttoq, ukiunik pingasuinnarnik sivisussuseqarpoq, EU-mi aalisarnermut politikip iluarsartuunneqarnera peqqutigalugu. Aalisarnissamut akuersissutit isumaqatigiissutaasut amerlassusaat pisanut allattuiffinni marlunni Ilanngutaq A, takussutissiaq x-7-imi takuneqarsinnaapput.

Aalisarsinnaatitaanermut akiliutigineqartartoq ukuninnga imaqarpoq; aalisagartassanut EU-mut pisarisassanngortinneqartunut akiliut; aalisariutaatillit akuersissuteqarfigineqartut akiliutaat, kiisalu aalisarnermut tunngatillugu ineriartortitsinissamut tapiissut. Taakkua saniatigut “sillimmatit” immikkoortinneqartarput pisassiissutitut ilassutaasinnaasut. Aalisarsinnaatitaanermut isumaqatigiissummi protokolikkut nutaakkut pisassaritinneqartunut ikinnerusunut akiliutigineqartartut amerleriartinneqarneri angusarineqarput, tamanna Nunatsinnut iluaqutaavoq. Katillugit akiliutigineqartartut ilanngutaq A, takussutissiaq x8-mi takuneqarsinnaasutut. Isumaqatigiinnermut tunngaviuvoq pisanut allattuiffimmi allassimasutut amerlatigisunik EU-p aalisagartassinneqartarnissaa. Pisassiissutit ikilineqarpata taamaaqataannik akiliutissat ikilineqassapput.

Aalisarnikkut suleqatigiinnissami isumaqatigiissummi pisanut allattuiffissamut nutaassamut, 1. januar 2021 atuutilersussamut isumaqatigiinniarnissat oktoberip aallartilaarnerani, 2019, aallartissasut ilimagineqarpoq.

**Nunami tunisassiorneq aamma tulaassisussaatitaaneq**

Avataasiorluni aalisarnerup aamma nioqqutissiornerup saniatigut aalisariutit pisamik ilaannik nunamut tunisisussaatitaapput, suliareqqillugit avammut nioqqutissiassanik. 2018-mi suliffissuarnut tunitsivinnullu 48-nut aamma angallatinut tunitsivinnut 3-nut tunisaasimasut nalunaarsorneqarput.

Nunamut tunisissussaatitaanerup siunertaraa nunami suliffissaqartitsinissap qulakkeernissaa. Ullumikkut avataasiorluni qaleralinniarnermi raajarniarnermilu Kalaallit Nunaata Kitaani pisat 25 pct.-iinik tulaassisussaatitaasoqarpoq. Taakkua saniatigut ukiuni arlalinni kitaani avataasiorlutik qaleralinniartunut immikkut nerpittaajaasussaatitaasunut pisamik 100 %-tiinik tulaassisussaatitaapput. Avataasiorluni saarullinniartartunut tulaassisussaatitaaneq inatsisitigut immikkut aalajangersaaffigineqanngilaq, ukiukkaartumilli Naalakkersuisunit aalajangiiffigineqartarluni.

Sinerissap qanittuani aalisarnermi pisat tamarmik tunngaviatigut nunamut tunisaaqqusaapput. Angallatilli ilaat sinerissap qanittuini raajarniartut immikkut akuerineqarlutik, pisamik ilaat 75 %-tit namminneerlutik nunanut allanut nioqqutissiarisinnaavaat, nunamulli pinngitsooratik tulaattussaallugit 25 %-tit. Taavalu aalisartut ataasiakkaat sinerissap qanittuani raajarniarnissamut akuersissutaatillit, pisinnaatitaapput pisamik 30 %-tii namminneq nioqqutissiarinissaannut, 70 %-tiilu tulaateqqusaapput.

Tunineqartartut annertussusiat Ilanngutaq A, takussutissiaq x6-imi takusassiarineqarpoq, takuneqarsinnaalluni avataasiorlutik aamma sinerissap qanittuani aalisartut tunisassiaasa katinneri, nunami suliffissuarnut tunineqarsimasut ukiuni 2014- 2018.

1. **Aalisarnermik inuussutissarsiuteqarnermi sulisorineqartut aamma sulisinnaasut amerlassusaat**

Nunatsinni naatsorsueqqissaartarfiup taamaallaat naatsorsortarpai aalisarnermi inuussutissarsiuteqarnermi sulisorineqartut, piniarnermik aamma nunaateqarnermik inuussutissarsiornerni sulisorineqartut ilanngullugit, tassa periarfissaqanngilaq aalisarnermi inuussutissarsiornermi sulisorineqartut immikkoortinnissaannut.[[2]](#footnote-2) Kisitsisitigut paasissutissanut ilaapput aalisarnermi aamma aalisakkanik suliffissuaqarnermi sulisorineqartut katillugit naatsorsorneqarneri.

Aalisarnermik inuussutissarsiornermi pingaarnerusutut 2017-imi sulisorineqartut 4.391-it missiliorpaat, 2014-imiit 751-inik amerleriarsimallutik, amerleriarneq 21 % missaanniilluni, tak. takussutissiaq 9.

Takussutissiaq 6: Nunatsinni aalisarnermik inuussutissarsiuteqarnermi sulisorineqartut, 2018

*Paasissutissat: Naatsorsueqqissaartarfik. Kisitsisit pissarsiarineqarsinnaasut nutaanerpaat 2017-imeersuupput.*

*Nalunaarsugaq: Agguaqatigiisitsinermi pingaarnerusumik sulisorineqartut qaammatikkuutaartumik amerlassusaat*. Suliffik pingaarneq suliffittut inuup qaammatini aalajangersimasuni nalunaarsukkanik akissarsinerpaaffiatut nassuiarneqarpoq. Inuummut pineqartumut qaammatini aalajangersimasuni atorfinitsitsissutigineqartut allat tamarmik saniatigooralugu suliffittut nassuiarneqarput. Kalaallit Nunaanni suliffeqartut kisitsisinngorlugit nalunaarsorneqartarnerat qaammatikkuutaartumik nalunaarsuisarnernik aallaaveqarpoq. Taamaattumik suliffeqarneq Naatsorsueqqissaartarfimmi imatut nassuiarneqarpoq: Inuk qaammammi aalajangersimasumi sivikinnerpaamik ullormi ataatsimi suliffeqarsimappat inuk qaammammi aalajangersimasumi suliffeqarsimassaaq! Piffissami SIK-ip aamma Naalakkersuisut akissarsiat pillugit isumaqatigiissutaat atuuttoq naapertorlugu suliamut tamatumunnga akissarsiat ikinnerpaat malillugit akissarsiaqartinneqassasoq aamma piumasaqaatigineqarpoq.

Takussutissiaq 7-ip takutippaa angallatini 24 meterinit takinerusuni inuttat 2015-imi utoqqaassusaasa agguataarneri. Kisitsisinut ilaapput angallatini inuttaasimasut katillugit amerlassusaat, apeqqutaatinnagu pineqartut ataasiaannarlutik aalisariaqataasimanersut imaluunniit ukioq inuusukaajunerusartut. Takussutissiami takuneqarsinnaavoq inuttaasut amerlanersaat inuusuttupilussuusut. Taamaalilluni tamarmiusunit 57 pct.-it 16-45-inik ukioqarput aamma 74 pct.-it 16-50-inik ukioqarlutik

Takussutissiaq 7: Angallatini 24 meterinit takinerusuni inuttat 2015-imi utoqqaassusaasa agguataarneri

*Paasissutissat: GFLK.*

Paasissutissat amigarneri peqqutigalugit angallatini 6 -24 meterit akornanni takitigisuni inuttaasartut utoqqaassusaasa agguataarneqartarnerii naatsorsorneqarsinnaanngillat. Tassunga peqqutaavoq angallatit 24 meterinit naannerusut inuttalersorneqartarneri KANUAANA-p nalunaarsortanngimmagit, nunatsinni aalisariutit inuttalersorneqartarnerinut naalunaarummi ilaatinneqanngimmata. [[3]](#footnote-3)

Periarfissaqarsimavorli namminersorlutik aalisarnermik inuussutissarsiuteqartut 2018-mi utoqqaassusiinut paasissutissat suliarinissaannut. takuuk takussutissiaq 8, annertunerusumik umiatsiaararsorlutik aalisarsimasut. Kisitsisinut ilaatinneqarput aalisartut katillugit amerlassusaat, apeqqutaatinnagu ukioq tamaat, piffissalluunniit ilaannani, aalisartuusimanersut. Takussutissiamit takuneqarsinnaavoq umiatsiaaqqani aalisartut arlalissuit utoqqalilersut. Taamaasillutik 55 %-tii 46-it qaangerlugit ukioqarput, 15 %-tiilu ukiut 60-it sinneqqallugit ukioqarlutik.

Takussutissiaq 8:Namminersorlutik aalisartut 2018-mi utoqqaassusiinut agguataarneqarneri

*Paasissutissat: GFLK.*

*Nalunaarsugaq: Tassaanerupput umiatsiaararsortut.*

Suliffissarsiorlutik nalunaarsorneqarsimasut amerlassusaat 2014-miilli appariartulersimavoq, ilimagineqarporlu 2019-mi ukiunilu tulliuttuni suli appariaqqikkumaartoq. Suliffeqarfiit naammaginartumik ingerlanneqarnissaannut ineriartorluarnissaannullu sulisussanik amigaateqarneq ullumikkut aporfiit annersaraat. Sanaartornikkut suliassat nutaat angisoorsuit takkussuutilernerini, sulisussanik pisariaqartitsineq ukiuni tulliuttuni annertusiartuinnassaaq. Kalaallit Nunaata siunissami aningaasarsiornikkut qaffakkiartornissaa ulorianartorsiulersinnaavoq, sulisussanik amigaateqarneq peqqutigalugu.

Ullumikkorpiaq assersuutaalluartoq tassa, aalisakkanik suliffissuit sulisussaminnik nunanit allamiunik tikisitsisarnerisa annertusiartornerat, kalaallit nunaaneersunik sulisussanik amigaateqarneq peqqutigalugu. Tamannalu akuttunngitsumik pisarpoq, nunami suliffissaqartitsinissaq qulakkeerniarlugu aalisariutit tulaassisussaatitaanermikkut tunisaasa nioqqutissiarinissaasa suliarinissaannut.

Piffissami 2013-mili aalisarnermi akuersissutinik atulersitsisarneq sakkortuumik qaffariarsimavoq (aamma takujuk takussutissiaq 4). Kisitsit 2017-imi qaffasinnerpaavoq, 2019-milu akuersissutit amerlassusaat 2013-mut naleqqiullugu suli qaffasinnerujussuulluni.

Umiatsiaararsortunut akuersissutit amerleriaatsinut peqqutaanerpaapput, immikkullu pisassaqartitaallutik aalisartunut akuersissutaasartut amerliartuaarnerat arriitsunnguamik ingerlasimalluni. Umiatsiaaqqat amerleriarnerinnaanik pisaqarsinnaassutsillu annertuallaarujussualerneranik tamanna kinguneqaannanngilaq, aammali nunami sulisorineqarsinnaagaluanik arsaartuisuulluni. Tamatuma malitsigisaanik sinerissami qanittumi aalisarnermi sulisorineqartut amerleriarnerannik, aalisarnerulli imminut akilersinnaassusilimmik ingerlanneqarnissaa pisariaqartinneqarpallaartinneqarsorinani.

Ajornartorsiut taanna takussutissiaq 9-mi takutinneqarpoq aqutsivimmi 47-mi (Qeqertarsuup Tunua, Uummannaq aamma Upernavik) sinerissamut qanittumi umiatsiaararsorluni qaleralinnik tunisinermiit assersuuteqartoq.

Takussutissiaq 9: 2018-imi Aqutsivimmi 47-mi (Qeqertarsuup Tunua, Uummannaq, Upernavik) umiatsiaaqqamik qaleralinniarneq. Umiatsiaaqqap ataatsip tunisasaasa annertussusaat annertussutsinut agguarlugit.

Paasissutissat: GFLK.

Aalisarnermi tassani aaqqissugaanikkut ajornartorsiutaasinnaasunik naliliinissamut assersuusimi aallaaviusinnaasutut umiatsiaararsorluni aalisartoq pingaarnertut inuussutissarsiuteqartoq Kalaallit Nunaanni inuit agguaqatigiissillugu isertitaat qaffaqataannik isertitaqartariaqarnera tunngavigineqarpoq. Taanna 2017-imi 245.000 kr.-ininiippoq.

* Qaleralinniarluni umiatsiaararsorluni aalisarnermi taamatut sinneqartoornissaq anguniarlugu aallaaviatigut minnerpaamik 20 tons qalerallit tunineqassapput, soorunami tunisinermi akit ingerlatsinermilu aningaasartuutit apeqqutaatillugit.
* 2018-imi umiatsiaaqqat taamaallaat 23 procentiisa missaat qaleralinnik 20 tonsinik amerlanerusunilluunniit tunisaqarsimapput.
* 2018-mi 27 %-it missaat qaleralinnik 5 tonsinik annikinnerusunilluunniit tunisaqarsimapput.

Taamaattumik naatsorsuutigineqartariaqarpoq aqutsivimmi 47-mi umiatsiaararsorluni qaleralinniarnermi akuersissutinik pigisaqartut amerlasoorujussuit tassaasut saniatigut inuussutissarsiuteqartut imaluunniit sunngiffimmi aalisartuusut aalisarnermit tassanngaanniit appasissumik isertitaqartut. Aalisarnermi tassani saniatigut inuussutissarsiuteqartut imaluunniit sunngiffimminni aalisartut amerlasuut siulliunniulluni aalisarnermik ingerlataqartut aamma uumassusilerituunit siunnersuinermiit qaffasinnerujussuarmik ataatsimut pisassiissuteqarfiusoq isumalluutinut suli annertunerusumik tatisimannipput aamma inuussutissarsiutigalugu aalisartut isertitaqarnissamut periarfissaqarnerat annikillisillugu.

Aningaasaqarnermut Siunnersuisoqatigiit 2019-mut nalunaarusiaanni erserpoq, suliffissaqartitsinerup tatineqarneratigut ( suliassat amerlinerisigut) aamma inuussutissarsiorfiusussanik allanik aallartitsiniarnernut, iluaqutaassasoq aalisarnermik inuussutissarsiuteqarneq pitsanngorsaavigineqarpat, aalisartut ikilisinnerisigut allani sulisinnaasut amerlineqassammata, tamatumuunakkullu inuussutissarsiutini allani sulisussaaleqisarneq annikillisinneqassalluni. Taamaaliornikkuttaaq aalisarnermik inuussutissarsiuteqalersussat ikinneruleraluarlutik aningaasarsiorluarsinnaanerat qaffariassagaluarmat, aalisakkatigut isumalluutit piujuaannartussanngorlugit aqunneqarnerisigut.

Taamaattumik sinerissap qanittuani aalisarnerup aaqqissuussaanerata allanngortinneqarnissaa pisariaqarpoq, sulisinnaasullu inuussutissarsiutinut allanut nuutsinneqarnerisigut, nunap aningasarsiornikkut qaffakkiartornera iluaquserneqassalluni. Ataatsimiititaliarsuup sulineranut atatillugu aalisarnermut akuusut arlallit oqaatiginerini saqqummiunneqarpoq avataasiorluni aalisarnermi suliffinnut akissarsiagissaarfiunerpaanut tunngatillugu pisariaqartinneqartunik ilinniarsimasunik najukkani atorfinitsitsisoqarsinnaanngitsoq.

Taamaattumik kilisaatini pilerinartuni pingaartumik umiarsuup naalagai, aquttut maskinmesterillu qulakkeerniarlugit qaffasissumik ilinniarsimasut sulisinnaasut avataaneersut inuttaliunneqartariaqartarsimapput. Assersuutigalugu Savalimmiunut assersuukkaanni Kalaallit Nunaat taamatut sulisinnaasunik ilinniartitsinissaq eqqarsaatigalugu annertuumik kinguaattoorsimavoq. Aalisarneq pillugu ataatsimiititaliarsuup sulinerata ingerlaqqinnerani taamaattumik immikkoortup taassuma pingaaruteqartup kivinneqarnissaanut aalajangersimasunik aamma inassuteqartariaqarpoq.

**Ilanngussaq A**

Takussutisiaq 1:Avataasiortunut nunatsinneersunut nunat allat imartaanni pisassaritinneqartut, 2014-2019.

|  |  |  |  |  |  |  |
| --- | --- | --- | --- | --- | --- | --- |
|  |  |  |  |  |  |  |
| Tonsit | 2014 | 2015 | 2016 | 2017 | 2018 | 2019 |
| Nunani tamalaani |  |  |  |  |  |  |
| Saarullernata | 3.481 | 6.822 | 4.565 | 7.268 | 7.515 | 6.192 |
| Raajat (Svalbard, ullut aalisarfiit) | 450 | 450 | 450 | 450 | 450 | 450 |
| Raajat (3L) | 76 | 0 | 0 | 0 | 0 | 0 |
| Norge |  |  |  |  |  |  |
| Saarulliit | 3.500 | 3.500 | 3.500 | 3.700 | 4.000 | 4.000 |
| Saarulliit ilaat kullerit | 900 | 900 | 900 | 900 | 900 | 900 |
| Saarulliit arlaat | 700 | 700 | 700 | 500 | 500 | 500 |
| Pisarisuukkat | 260 | 260 | 260 | 300 | 300 | 300 |
| Rusland |  |  |  |  |  |  |
| Saarulliit | 5.325 | 5.100 | 5.100 | 5.050 | 4.450 | 4.166 |
| Saarulliit ilaat kullerit | 500 | 500 | 500 | 500 | 550 | 603 |
| Raajat | 500 | 500 | 500 | 500 | 500 | 500 |
| Pisarisuukkat | Amerlanerpaamik 10% | Amerlanerpaamik 10% | Amerlanerpaamik 10% | Amerlanerpaamik 10% | Amerlanerpaamik 10% | Amerlanerpaamik 10% |
| Savalimmiut |  |  |  |  |  |  |
| Ammassassuit | 2.100 | 2.100 | 2.500 | 2.500 | 2.500 | 3.200 |
| Saarullernat | 5.000 | 5.500 | 8.000 | 13.000 | 16.000 | 13.500 |
| Aalisakkat natermiut (ullut aalisarfiit) | 60 | 0 | 0 | 0 | 0 | 0 |

a. Saarullernanik pisassiissutit tamarmik Savalimmiut imartaani, nunallu tamalaat imartaani aalisarneqarsinnaapput.

Paasissutissat: APNN.

Takussutissiaq A.2: Aalisariutit nunatsinneersut tamarmiusut pisarisartagaat pingaarnerit, suunerinut katillugit 2014-2018.

|  |  |  |  |  |  |
| --- | --- | --- | --- | --- | --- |
|  |  |  |  |  |  |
| Tonsit | 2014 | 2015 | 2016 | 2017 | 2018 |
| Raajat | 83.369 | 70.289 | 80.968 | 87.185 | 88.754 |
| *Avataasiortut* | *45.287* | *36.346* | *40.662* | *43.983* | *48.995* |
| *Sinerissap qanittuani* | *38.082* | *33.944* | *40.306* | *43.202* | *39.758* |
| Qalerallit | 38.209 | 38.191 | 42.230 | 38.144 | 41.051 |
| *Avataasiortut* | *11.464* | *13.318* | *11.564* | *13.402* | *13.724* |
| *Sinerissap qanittuani* | *26.745* | *24.873* | *30.666* | *24.742* | *27.327* |
| Saarulliit | 31.117 | 49.035 | 56.370 | 54.303 | 44.853 |
| *Avataasiortut* | *12.619* | *23.668* | *21.747* | *22.329* | *21.874* |
| *Sinerissap qanittuani* | *18.497* | *25.366* | *34.623* | *31.975* | *22.980* |
| Suluppaakkat – avataani | 4.644 | 4.815 | 5.371 | 4.510 | 3.129 |
| Avaleraasartuut – avataasiortut | 78.382 | 30.390 | 36.031 | 46.568 | 63.018 |
| Saattuat – sinerissami | 1.683 | 1.857 | 1.950 | 2.210 | 2.646 |
| Kissavaasat – sinerissamut qanittumi | 608 | 627 | 716 | 507 | 699 |
| Nipisat - sinerissamut qanittumi | 8.106 | 7.094 | 4.985 | 7.384 | 6.726 |

Paasissutissat: KANUAANA aamma Naatsorsueqqissaartarfik.

Nalunaarsugaq: Pisarineqartut tamarmik uumatillugit oqimaassusiannut uuttugaapput.

Takussutissiaq A.3: Nunatsinni aalisakkanut suliffissuarnut tunineqartut amerlassusaat, 2014-2018.

|  |  |  |  |  |  |
| --- | --- | --- | --- | --- | --- |
|  |  |  |  |  |  |
| Tonsit | 2014 | 2015 | 2016 | 2017 | 2018 |
| Raajat | 42.590 | 33.788 | 42.604 | 42.573 | 46.648 |
| Qalerallit | 30.315 | 28.191 | 34.599 | 28.073 | 32.007 |
| Saarulliit | 21.035 | 33.585 | 40.258 | 36.076 | 27.397 |
| Saattuat | 1.683 | 1.857 | 1.950 | 2.210 | 2.646 |
| Nipisat | 8.106 | 7.094 | 4.985 | 7.384 | 6.726 |

Paasissutissat: Naatsorsueqqissaartarfik.

Nalunaarsugaq: Pisarineqartut tamarmik uumatillugit oqimaassusiannut uuttugaapput.

Takussutissiaq A.4: EU’p Nunatsinni aalisagartassamisut pisinnaatitaaffii 2013-2020:

|  |  |  |
| --- | --- | --- |
|  |  |  |
| Suuneri, tons | Tapiliussaq 2013-2015 | Tapiliussaq 2016-2020 |
| Saarulliit | 2.200 | 1.800 |
| Suluppaakkat (Ikerinniarsiortut) | 3.000 | 2.200 |
| Suluppaakkat (Natermiut) | 2.000 | 2.000 |
| Qalerallit, Kitaani | 2.500 | 2.500 |
| Qalerallit, Tunu | 4.315 | 5.200 |
| Raajat, Tunu | 7.500 | 5.100 |
| Raajat, Kitaa | 3.400 | 2.600 |
| Nataarnat, Tunu | 200 | 0 |
| Nataarnat, Kitaa | 200 | 0 |
| Ammassat | 60.000 | 20.000 |
| Saattuat | 250 | 0 |
| Tupissutit, Tunu | 100 | 100 |
| Tupissutit, Kitaa | 100 | 100 |

Paasissutissat: APNN. Kalaallit Nunaata EU-llu akornanni peqatigiinnermut isumaqatigiissut Tapiliussaq 2013-2015 aamma 2016-2020.

Takussutissiaq A.5: EU-p akiliutai ima agguataarsimapput:

|  |  |  |
| --- | --- | --- |
|  |  |  |
| Mio. kr.-inngorlugit | Tapiliussaq 2013-2015 | Tapiliussaq nutaaq 2016-2020 |
| Pisassanut akiliut | 101,5 | 97,8 |
| EU-p aalisartuisa akuersissutinut akiliutaat | 11,2 | 14,2 |
| Aalisarnernik inuussutissarsiornermut tapiissutit | 20,2 | 21,7 |
| Katillugit | 132,9 | 133,6 |
| Pisassiissutit amerlinissaannut immikkoortitat a | 11,2 | 12,7 |

Paasissutissat: APNN. Kalaallit Nunaata EU-llu akornanni peqatigiinnermut isumaqatigiissut Tapiliussaq 2013-2015 aamma 2016-2020.

a. EU amerlanerusunik pisassinneqarpat immikkoortitat aatsaat akiliutigineqartarput.

Nalunaarsugaq: Akiliutit Euromiit danskit kroninngortitaapput 2015-2019 aningaasat naligisa agguaqatigiisinnerat atorlugu.

Takussutissiaq A.6: Aalisariutit amerlassusaat, angissusaat, suuneri aamma sumik sanaaneri najoqqutaralugit, 2018.

|  |  |  |  |  |  |  |  |
| --- | --- | --- | --- | --- | --- | --- | --- |
|  |  |  |  |  |  |  |  |
|  | Kujalleq | Sermersooq | Qeqqata | Qeqertalik | Avannaa | Aqutsiviit avataanni  immikkoortiterneri | Katillugit |
| Angallatit angissusaat |  |  |  |  |  |  |  |
| < 10 meteri | 5 | 22 | 19 | 5 | 71 | - | 122 |
| 10-20 meteri | 6 | 27 | 27 | 13 | 43 | - | 116 |
| 21-30 meteri | - | 8 | 3 | 2 | 4 | - | 17 |
| > 30 meteri | 4 | 14 | 4 | 2 | 2 | 15 | 41 |
| Angallatit qanoq ittuunerat |  |  |  |  |  |  |  |
| Ningittakkat | 7 | 23 | 24 | 12 | 91 | 1 | 158 |
| Qassutit/pullatit il.il | 4 | 17 | 18 | 2 | 17 | - | 58 |
| Kilisaatit | 4 | 31 | 11 | 8 | 12 | 14 | 80 |
| Sanaartornermi atortut |  |  |  |  |  |  |  |
| Qisuit | 3 | 19 | 10 | 4 | 10 | - | 46 |
| Glasfiberi | 6 | 20 | 32 | 7 | 85 | - | 150 |
| Sisak | 6 | 32 | 11 | 11 | 25 | 15 | 100 |
| Angallatit katillugit | 15 | 71 | 53 | 22 | 120 | 15 | 296 |
| Angallatit allat |  |  |  |  |  |  |  |
| Umiatsiaaqqat | 103 | 205 | 227 | 278 | 875 | - | 1.668 |
| Qimussit | - | - | 3 | 22 | 446 | - | 471 |
| Qamuteralaat | - | - | - | 45 | 601 | - | 646 |

Paasissutissat: Naatsorsueqqissaartarfiup saqqummersitai, Aalisarneq 2018.

Nalunaarsugaq: Immikkoortumi Aqutsiviit avataannit tassaavoq nunat allamiut aalisariutaat akuersissutit nunatsinneersut atorlugit aalisartut.

1. 5,1 mia. kr.-it avammut tuniniarneqartartut nalingat Naatsorsueqqissaartarfimmi nuna tamakkerlugu naatsorsukkaneersuupput tamakkulu nunanut allanut tunisat nalingi pillugit kisitsisini nikingapput. 2019-imi kvartalit siullianniit nunanut allanut niuerneq pillugu kisitsisit aalisakkanit tunisassianut tunngasut naleqassutsimikkut akimikkullu qaffariarput. Tamanna aalisakkanik avammut tuniniaasartut akinik akitsuuserisunut nalunaarutigisartakkamik tunngaviinik allannguisimanerannik pissuteqarpoq. Tunngaviit allanngortinneqartut malitsigisaannik nioqqutissanik nunanut allanut tunisat tamarmiusut nalinga nuna tamakkerlugu naatsorsuutinut tamanut saqqummiunneqareersut nalingannut qaninnerulerput. Nuna tamakkerlugu naatsorsuinerni nioqqutissap piginnittuisa allanngorneranni nalinga atorneqartarpoq, uffa nunanut allanut tunisat pillugit kisitsisini nioqqutissap nalinga tassaasoq nunap killeqarfiani nioqqutissap nalinga. [↑](#footnote-ref-1)
2. Inuussutissarsiummi sulisorineqartut naatsorsornissaannut atorneqartarput Kalaallit Nunaanni Inuussutissarsiutinut Nalunaarsuisarfik (GER). GER-imik tunineqartarput suliffiit, suuneri pingaarnerusumillu suliaat najoqqutaralugit. Taamatut suliffiup suuneranik nalunaarsuisarneq naatsorsueqqqissaarnermi allannguallatsinneqarsimavoq. Taamaalilluni sulisorineqartut pillugit kisitsisitigut paasissutissat GER atorlugu suliffinnik immikkoortiterinermut naleqquteqqissaanngillat. Taamatut allannguallatsitsinermut peqqutaavoq suliffeqarfiit annerumaat amerlanerusut – immikkut aalisarnermut toqqaannartumik toqqaannanngitsumilluunniit attuumassuteqartut – suliaqarfinnimi allani GER-imi nalunaarsugaasarnerat. Taamatut suliffinnik ataasiakkaanik allannguillatsitsisoqanngippat – pingaartumik aalisarnerup iluani – sulisorineqartut ikinaarujussuarlugit kisinneqassagaluarput, ilutigisaanillu suliffinni allani – pingaartumik niuernermi suliffissuaqarnermilu – sulisut amerlanaarneqassagaluarlutik. [↑](#footnote-ref-2)
3. ## Kalaallit aalisariutaanni inuttalersuisarneq pillugu Namminersorlutik Oqartussat nalunaarutaat nr. 13, 17. november 2011-imeersoq.

   [↑](#footnote-ref-3)